b'\n_START_ARTICLE_\nAndreea Marin\n_START_SECTION_\nBiografie\n_START_PARAGRAPH_\nAndreea Violeta Marin s-a n\xc4\x83scut pe 22 decembrie 1974 \xc3\xaen Roman, Rom\xc3\xa2nia. A urmat cursurile Facult\xc4\x83\xc8\x9bii de Informatic\xc4\x83 de la Universitatea \xe2\x80\x9eAlexandru Ioan Cuza" din Ia\xc8\x99i. Este fiica lui Dan \xc8\x99i a Violetei Marin. Are o sor\xc4\x83, Cristina, \xc8\x99i un frate vitreg, Ionu\xc8\x9b, ambii mai mici dec\xc3\xa2t ea. \xc3\x8en 1984, la v\xc3\xa2rsta de nou\xc4\x83 ani, Andreea \xc8\x99i-a pierdut mama \xc3\xaentr-un accident rutier._NEWLINE_\xc3\x8en 1995, pe c\xc3\xa2nd avea 21 de ani, s-a c\xc4\x83s\xc4\x83torit cu Cristian Gheorghi\xc8\x9b\xc4\x83, care \xc3\xaen prezent este  director de marketing la Prima TV. Cei doi au divor\xc8\x9bat \xc3\xaen anul 2000. \xc3\x8en ianuarie 2006 Andreea s-a rec\xc4\x83s\xc4\x83torit, cu \xc8\x98tefan B\xc4\x83nic\xc4\x83 Junior, iar pe 15 decembrie 2007 a n\xc4\x83scut-o pe Ana Violeta, primul lor copil. Dup\xc4\x83 7 ani de c\xc4\x83snicie, cuplul \xc8\x99i-a anun\xc8\x9bat divor\xc8\x9bul pe re\xc8\x9beaua de socializare Facebook._NEWLINE_Pe 22 decembrie 2013, \xc3\xaen ziua \xc3\xaen care a \xc3\xaemplinit 39 de ani, Andreea s-a c\xc4\x83s\xc4\x83torit civil cu Tuncay \xc3\x96zt\xc3\xbcrk, un medic turc, fizioterapeut \xc8\x99i osteopat, care este \xc8\x99i preparator fizic al lotului na\xc8\x9bional de gimnastic\xc4\x83 feminin\xc4\x83 al Rom\xc3\xa2niei.\n_START_SECTION_\nCarier\xc4\x83\n_START_PARAGRAPH_\nEste director de comunicare pentru Prime Time World Broadcast, companie interna\xc8\x9bional\xc4\x83 de produc\xc8\x9bie TV din Madrid, care realizeaz\xc4\x83 programe \xc3\xaen prime time pentru Societatea Na\xc8\x9bional\xc4\x83 Rom\xc3\xa2n\xc4\x83 de Televiziune (TVR1) \xc8\x99i postul privat Antena 1, ambele posturi de\xc8\x9bin\xc3\xa2nd majoritatea audien\xc8\x9bei pe segmentul vizat._NEWLINE_A fost maestru de ceremonii a patru principale festivaluri interna\xc8\x9bionale din Rom\xc3\xa2nia: Eurovision, Mamaia, Cerbul de Aur, Gala Na\xc8\x9bional\xc4\x83 a Sportului, gazd\xc4\x83 \xc8\x99i director de program al emisiunii \xe2\x80\x9eSurprize, Surprize\xe2\x80\x9d, realizat\xc4\x83 \xc3\xaen prime time pe segment social/divertisment transmis\xc4\x83 s\xc3\xa2mb\xc4\x83t\xc4\x83 seara (3 ore \xc3\xaen direct), cel mai urm\xc4\x83rit spectacol de televiziune \xc3\xaen Rom\xc3\xa2nia, nou\xc4\x83 ani la r\xc3\xa2nd._NEWLINE_Moderator/director de program al emisiunii \xe2\x80\x9ePre\xc8\x9buie\xc8\x99te via\xc8\x9ba\xe2\x80\x9d, care a fost difuzat\xc4\x83 \xc3\xaen fiecare duminic\xc4\x83 seara la TVR 1 (20 octombrie 2013 cu pauz\xc4\x83 \xc3\xaen anii 2014 \xc8\x99i 2015 \xc8\x99i revenind din 27 martie 2016 p\xc3\xa2n\xc4\x83 \xc3\xaen septembrie 2016). Acum emisiunea este transmis\xc4\x83 de postul de radio Itsy Bitsy _NEWLINE_Este purt\xc4\x83tor de cuv\xc3\xa2nt \xc8\x99i imagine Garnier - L\'Oreal, Cartier (bijuterii \xc8\x99i accesorii), Procter Gamble \xe2\x80\x93 Head & Shoulders._NEWLINE_A fost timp de trei ani editor \xc8\x99i prezentator al principalului jurnal de \xc8\x99tiri din Rom\xc3\xa2nia, la TVR._NEWLINE_Are 16 ani de experien\xc8\x9b\xc4\x83 ca reporter, produc\xc4\x83tor \xc8\x99i moderator la Televiziunea Na\xc8\x9bional\xc4\x83 Rom\xc3\xa2n\xc4\x83, \xc3\xaencep\xc3\xa2nd ca moderator la TVR Ia\xc8\x99i, la v\xc3\xa2rsta de 19 ani._NEWLINE_Timp de doi ani consecutiv a fost reporter special al TVR la ceremonia acord\xc4\x83rii premiilor Academiei Americane de film Oscar, Los Angeles (1998/1999)._NEWLINE_Realizator al emisiunii radio \xe2\x80\x9cZ\xc3\xa2mbe\xc8\x99te, cineva te iube\xc8\x99te\xe2\x80\x9d - 2 ore live. Invita\xc8\x9bi: personalit\xc4\x83\xc8\x9bi de prim rang din diverse domenii, axat\xc4\x83 pe reality, probleme sociale, muzic\xc4\x83, umor, evenimente._NEWLINE_\xc3\x8encep\xc3\xa2nd cu anul 2008 este director editorial al Revistei \xe2\x80\x9eBusiness Woman Magazine\xe2\x80\x9d._NEWLINE_Este pre\xc8\x99edinte fondator al Funda\xc8\x9biei \xe2\x80\x9ePre\xc8\x9buie\xc8\x99te Via\xc8\x9ba\xe2\x80\x9d care deruleaz\xc4\x83 campanii umanitare, pe teme de s\xc4\x83n\xc4\x83tate, educa\xc8\x9bie \xc8\x99i un jurnalism de calitate._NEWLINE_Autor \xc8\x99i coordonator al c\xc4\x83r\xc8\x9bii \xe2\x80\x9ePre\xc8\x9buieste Via\xc8\x9ba", primul volum din colec\xc8\x9bia \xe2\x80\x9eAlbumele Andreei\xe2\x80\x9d, un volum inspira\xc8\x9bional, al c\xc4\x83rui profit este donat cauzei umanitare a mamelor care sufer\xc4\x83 de cancer._NEWLINE_Andreea Marin a lansat, \xc3\xaempreun\xc4\x83 cu designerul Irina Schrotter, pe 1 decembrie 2009, brandul "Violet by Andreea Marin", o linie de \xc3\xaembr\xc4\x83c\xc4\x83minte pentru bebelu\xc8\x99i, care cuprinde body-ul extensibil \xc8\x99i h\xc4\x83inu\xc8\x9be pentru botez._NEWLINE_\xc3\x8en aprilie 2010, a c\xc3\xa2\xc8\x99tigat medalia de aur la Salonul Interna\xc8\x9bional de Inven\xc8\x9bii de la Geneva pentru body-ul extensibil pentru copii pe care l-a inventat._NEWLINE_Este manager al Proiectului \xc8\x98coala Mamelor (\xe2\x80\x9eMOM UP - Re\xc8\x9bea de Centre Pilot de Consiliere a Mamelor aflate \xc3\xaen situa\xc8\x9bii dificile de via\xc8\x9b\xc4\x83\xe2\x80\x9d), parte din proiectul na\xc8\x9bional ini\xc8\x9biat prin Funda\xc8\x9bia Pre\xc8\x9buie\xc8\x99te Via\xc8\x9ba (pre\xc8\x99edinte Andreea \xc3\x96zt\xc3\xbcrk), care ofer\xc4\x83 r\xc4\x83spunsuri gratuite la problemele mamelor \xc8\x99i ale famililor lor din partea unor speciali\xc8\x99ti (medici, juri\xc8\x99ti, psihologi, exper\xc8\x9bi \xc3\xaen comunicare \xc8\x99i formare profesional\xc4\x83 etc.)._NEWLINE__NEWLINE_Este prima jurnalist\xc4\x83 din Rom\xc3\xa2nia care a escaladat v\xc3\xa2rful Kilimanjaro, \xe2\x80\x9eAcoperi\xc8\x99ul Africii\xe2\x80\x9d, \xc8\x99i coproduc\xc4\x83tor al documentarului \xe2\x80\x9eKilimanjaro 2001\xe2\x80\x9d realizat pentru TVR, care a ob\xc8\x9binut cea mai mare audien\xc8\x9b\xc4\x83 la 1 decembrie 2001._NEWLINE_A fost director de program \xc8\x99i gazd\xc4\x83 a emisiunii tradi\xc8\x9bionale \xe2\x80\x9eCei mai iubi\xc8\x9bi\xe2\x80\x9d, prin intermediul c\xc4\x83reia Televiziunea Na\xc8\x9bional\xc4\x83 ofer\xc4\x83 trofee pentru urm\xc4\x83toarele categorii: sport, teatru & film, muzic\xc4\x83, umor, radio, televiziune, pres\xc4\x83 scris\xc4\x83, afaceri \xc8\x99i mod\xc4\x83. Premiile au fost oferite \xc3\xaen baza rezultatelor unui sondaj na\xc8\x9bional realizat de un prestigios institut de sondare a opiniei publice._NEWLINE_A fost c\xc3\xa2\xc8\x99tig\xc4\x83toarea trofeului \xe2\x80\x9eCea mai iubit\xc4\x83 vedet\xc4\x83 feminin\xc4\x83 de televiziune\xe2\x80\x9d, \xc3\xaen edi\xc8\x9bia din 2002 a spectacolului \xe2\x80\x9eCei mai iubi\xc8\x9bi\xe2\x80\x9d.'